**SÄÄDÖSHANKEPÄÄTÖS**

|  |  |  |
| --- | --- | --- |
| **Hankkeen nimi** | Esteiden poistaminen sähköisen ensitunnistamisen ketjutukselta | |
| **Hankkeen numero** | LVM019:00/2016 LVM/1218/01/2016 | |
| **Vastuuyksikkö** | TTU | |
| **Vastuullinen yksikön päällikkö** | Timo Kievari | |
| **Vastuuvirkamies** | Jenni Rantio | |
| **Tukivirkamies** | Mari Suominen, Kreetta Simola (PAO) | |
| **Säädöksen tekninen valmistelija** | Merja Roikola | |
| **Hankkeen tausta** | Digitaalisten palveluiden laaja-alainen käyttöönotto ja uusien liiketoimintamallien kehittyminen edellyttää sitä, että sähköisten palveluiden käyttäjät ja tarjoajat voivat luottaa toisiinsa sekä varmistua toistensa identiteetistä. Tämä puolestaan edellyttää sitä, että tarjolla on eri osapuolten tarpeiden mukaisia, markkinoilla tuotettuja ja keskenään kilpailevia vahvoja tunnistuspalveluja.  Tällä hetkellä pankki- ja vakuutusalalla arvioidaan tehtävän noin 400 miljoonaa tunnistamistapahtumaa vuosittain. Julkisessa hallinnossa tunnistamistapahtumien määrä on noin 31 miljoonaa vuodessa. Suurin taloudellinen potentiaali on kuitenkin niillä toimialoilla, joilla sähköiset palvelumallit ovat vasta kehittymässä. Sekä yksityisellä että julkisella sektorilla tunnistustapahtumien määrä voi moninkertaistua, jos tunnistamismarkkina toimii hyvin ja yksittäisten tunnistustapahtumien transaktiokustannus alenee markkinan koon ja kilpailun kehittymisen myötä riittävän pieneksi.  Yhteentoimivien ja kilpailtujen tunnistamispalveluiden markkinan kehittäminen ei ole itseisarvo vaan enemmänkin välttämätön keino, jonka avulla voidaan luoda mahdollisuuksia digitaalisten palvelujen ja liiketoiminnan lentoon lähdölle Suomessa. Yhteentoimivat sähköiset tunnistamispalvelut ovat avainasemassa, jotta voidaan parantaa luottamusta ihmisten ja esineiden internetiin sekä sen päälle rakennettavien palvelujen ja liiketoiminnan malleihin. Tunnistuspalveluita tuottavat ja kuluttavat osapuolet ovatkin ilmaisseet vahvasti halunsa kehittää yhteistyötä kansallisten tunnistamispalveluiden laajemmaksi käyttöönottamiseksi, toimia aktiivisesti luottamusverkoston osana sekä poistaa tunnistusmarkkinan esteitä.  Sähköisestä tunnistamisesta annettu laki on annettu vuonna 2009. Niin sanotun ensitunnistamisen ketjuttaminen tuli mahdolliseksi vuoden 2016 alussa voimaan tulleen lainmuutoksen myötä (997/2015). Kilpailu- ja kuluttajavirasto on kuitenkin kiinnittänyt huomiota siihen, että pankkien sähköiselle ensitunnistamiselle asettama hinta on ollut yksi merkittävä syy, miksi tunnistusmarkkinat eivät ole Suomessa markkinaehtoisesti kehittyneet nykyisestään. Kilpailu- ja kuluttajaviraston tietojen mukaan sähköisen ensitunnistamisen liian korkea hinta vaikeuttaa edelleen kilpailun toimivuutta tunnistusmarkkinoilla ja jatkossa todennäköisesti myös luottamusverkoston kehittymistä.  Eduskunnassa on vireillä tunnistuslakia koskeva muutos (HE 74/2016 vp) jonka valiokuntakäsittely on päättynyt 9.6.2016. Valiokunnan mietinnössä on eduskunnan lausumaehdotus, jonka mukaisesti edellytetään, että *valtioneuvosto seuraa sähköisen ensitunnistamisen toimivuutta ja kohtuuhintaisuutta erityisesti tunnistuspalveluiden markkinoiden liikkeellelähdön varmistamiseksi sekä tarvittaessa ryhtyy tunnistuspalveluiden markkinoiden liikkeellelähdön edellyttämiin toimenpiteisiin ennen luottamusverkoston käyttöön ottoa.*  Tunnistamislain 14 a §:ssä on säädetty tunnistustiedon välittämiselle 10 sentin enimmäishinta. Ensitunnistamisesta perittävää enimmäishintaa ei sen sijaan ole säännelty. Hankkeessa laaditaan hallituksen esitys laiksi, jolla enimmäishintaa koskeva sääntely laajennetaan koskemaan kaikkia tunnistustapahtumia – ml. ensitunnistustapahtumia. | |
| **Hankkeen tavoite ja vaikutukset** | Tarkoituksena on lisätä sähköisten tunnistamispalveluiden yhteentoimivuutta ja kilpailuedellytyksiä. Säädösmuutoksilla luodaan edellytykset sille, että yksittäisten tunnistustapahtumien transaktiokustannus alenee markkinan koon ja kilpailun kehittymisen myötä riittävän pieneksi. Muutoksen myötä parannetaan edellytyksiä luottaa ihmisten ja esineiden internetiin sekä sen päälle rakennettavien palvelujen ja liiketoiminnan malleihin. | |
| **Hankkeeseen liittyvä TEAS –toiminta** | Teetetään oikeudellis-taloudellinen selvitys, jossa arvioidaan ensitunnistamisen hinnoittelun perusteita sekä niitä vaikutuksia, joita ensitunnistamisen enimmäishinnan sääntelyllä olisi kilpaillun tunnistamismarkkinan kehittymiselle. | |
| **Arvioitu aikataulu** | *Toimenpide* | *Arvio aikataulusta* |
| Hanke alkaa | Kesäkuu 2016 |
| Arviomuistio mahdollisista säädösvalmistelutarpeista | Elokuu 2016 |
| Johtopäätökset esivalmistelusta | Elokuu 2016 |
| Kuulemistilaisuus | Syyskuu 2016 |
| Dispositio HE:sta | Syyskuu 2016 |
| Luonnos yleisperusteluista | Syyskuu 2016 |
| Pykäläluonnokset | Syyskuu 2016 |
| Luonnos yksityiskohtaisista perusteluista | Syyskuu 2016 |
| HE luonnos lausuntokierroksella | lokakuu 2016 |
| Lausuntotiivistelmä | lokakuu 2016 |
| Osaston johtoryhmän puolto | lokakuu 2016 |
| Ministerin hyväksyntä | lokakuu 2016 |
| Ministerityöryhmä |  |
| Käännös | loka-marraskuu 2016 |
| Laintarkastus | loka-marraskuu 2016 |
| Laintarkastuksen aiheuttamat muutokset tehty | marraskuu 2016 |
| Rahakuntakäsittely |  |
| Valtioneuvostokäsittely | marraskuu 2016 |
| Eduskuntakäsittely alkaa | marraskuu 2016 |
| TP vahvistaa lain | joulukuu 2016 |
| Lain voimaantulo | 1.1.2017 |
| **Hankkeen suhde**   * **hallitusohjelmaan** * **muihin hankkeisiin**   **Sääntelytarpeen perustelut ja miten edistää norminperkuuta** | Hallitusohjelman mukaisena kärkihankkeena Suomeen rakennetaan digitaalisen liiketoiminnan kasvuympäristö. Hallituksen 30.9.2015 antaman toimeenpanosuunnitelman mukaisesti liikenne- ja viestintäministeriö on 10.3.2016 hyväksynyt Suomen tietoturvallisuusstrategian, jonka visiona on se, että maailman luotetuin digitaalinen liiketoiminta tulee Suomesta. Strategian tavoitteena on, että markkinoilla on saatavilla digitaalisia hyödykkeitä, joiden tietoturva on  sisäänrakennettua.  Tietoturvastrategian mukaisena toimenpiteenä parannetaan luottamusta digitaalisiin palveluihin ja sähköisiin transaktioihin käynnistämällä sähköisen tunnistamisen kansallinen luottamusverkosto, jossa eri toimijat voivat hyödyntää yksinkertaisemmin vahvaa sähköistä tunnistamista ja luottaa toistensa välittämiin tunnistamistietoihin.  Strategian mukaisesti digitaalisen toimintaympäristöön ja erityisesti tiedon käsittelyyn ja tietoturvaan liittyvän lainsäädännön valmistelun ja säädösten sujuvoittamisen yhteydessä arvioidaan säädösten vaikutukset tietoturvallisuuteen ja liiketoiminnan harjoittamiselle. | |
| **Viestintä ja vuorovaikutus** | Hankkeen etenemisestä tiedottaminen ja viestinnän suunnittelu yhteistyössä ministeriön viestinnän kanssa. | |
| **Asianosaisten kuuleminen** | Kuulemistilaisuus, lausunnot, sidosryhmäyhteistyö jne. | |
| **Raportointi** | Yksikön päällikkö raportoi säännöllisesti hankkeen etenemisestä osaston johtoryhmässä. Osastopäällikkö raportoi hankkeen etenemisestä virkamiesjohtoryhmässä. | |
| **Huomautuksia** | Lakiehdotuksessa olisi arviolta 1-2 pykälää, jotka olisivat voimassa määräajan. | |
| **Päiväys** | 20.6.2016 | |

|  |  |  |
| --- | --- | --- |
| **Säädöshankepäätöksen**  **käsittely** | Osaston johtoryhmän puolto | pvm. 20.6.2016 |
| Virkamiesjohtoryhmän puolto | pvm. 22.6.2016 |
| Ministerin johtoryhmän tai ministerin hyväksyntä | pvm 22.6.2016 |